text: ফিক্সিংয়ের আরো কড়া শাস্তি চান আফ্রিদি - যশোর নিউজ ২৪: Jessore News 24:
  ১৪ ফেব, ২০১৭
  ফিক্সিংয়ের আরো কড়া শাস্তি চান আফ্রিদি
  on ১৮:৫১ 0 Comment
  ম্যাচ ফিক্সিংয়ের অভিযোগ পাকিস্তান ক্রিকেটারদের বিরুদ্ধে প্রায়ই শোনা যায়। তবে এ বিষয়টি নিয়ে বেশ ভাবেন সে দেশের অলরাউন্ডার শহীদ আফ্রিদি।
  সম্প্রতি শারজিল খান আর খালিদ লতিফের নিষিদ্ধ হওয়ার ঘটনায় কড়া সুরেই কথা বললেন শাহিদ আফ্রিদি। সাফ জানিয়ে দিলেন, যতক্ষণ না দুর্নীতির বিরুদ্ধে দৃষ্টান্তমূলক শাস্তি দিচ্ছে পিসিবি, ততক্ষণ পাক ক্রিকেট থেকে ফিক্সিংয়ের ছায়া দূর করা যাবে না।
  দৃষ্টান্তমূলক শাস্তি বলতে ঠিক কী বোঝাতে চাইছেন?‌ আফ্রিদি বলেছেন, "যারা ফিক্সিংয়ে জড়িয়ে পড়ছে, তাদের বিরুদ্ধে শুধু তদন্ত করে লাভ নেই। এমন কড়া শাস্তি দেওয়া উচিত, যাতে বাকিরা দেখে ভয় পায়। ভবিষ্যতে এই ধরণের কাজ করার কথা ভাবতে না পারে।"
  "পিসিবি ফিক্সিংয়ে অভিযুক্ত ক্রিকেটারদের কিছু সময় বাদে আবার ক্রিকেটে ফেরার সুযোগ দিচ্ছে। একই ভুল বারবার করছে। দুর্নীতিতে জড়িয়েও যদি ক্রিকেটে ফিরে আসা যায়, তা হলে কেউ তো অন্যায় করার আগে ভাববেই না।"
  "পাঁচ বছরের শাস্তির মেয়াদ কাটিয়ে আবার যদি ফিরেই আসা যায়, তা হলে কেউ ভয় পাবে কেন?‌ তাই আবারও বলছি, যতক্ষণ না পাক বোর্ড অত্যন্ত কড়া শাস্তি না দিচ্ছে, কিছুই করা যাবে না। আমি তো বলব, অভিযুক্তদের সব ধরণের ক্রিকেট তো বটেই, ঘরোয়া ক্রিকেটে খেলাও বন্ধ করে দেওয়া উচিত।"
  ২০১০ সালে স্পট ফিক্সিং কাণ্ডে জড়িয়ে যাওয়ার পর নির্বাসিত হয়েছিলেন মুহাম্মদ আমির। সেই আমিরকে শাস্তির মেয়াদ ফুরোতেই আবার জাতীয় দলে নেওয়া হয়েছে।
  এটা খুবই খারাপ করেছে পিসিবি, এমনই মত রামিজ রাজার। বলেছেন, "এই ধরণের শিথিলতা দেখালে, ভুল বার্তা যায়। আমার তো মনে হয়, এই ধরণের অভিযুক্ত ক্রিকেটারকে ক্রিকেট থেকে চিরদিনের জন্য নির্বাসিত করা উচিত।"